‘อาร์เอชบี’ลุยซื้อแบงก์
ธนาคารอาร์เอชบีมาเลย์บุกตลาดไทยเล็งซื้อธนาคารไทย ตั้งเป้าขยายสินทรัพย์เป็น 2.5 หมื่นล้าน เน้นเจาะเอสเอ็มอียันขาใหญ่
20 ส.ค. 2554

ธนาคารอาร์เอชบีมาเลย์บุกตลาดไทยเล็งซื้อธนาคารไทย ตั้งเป้าขยายสินทรัพย์เป็น 2.5 หมื่นล้าน เน้นเจาะเอสเอ็มอียันขาใหญ่
นายเรนโซ่ ไวร์กาส รักษาการประธานเจ้าหน้าที่บริหาร ธนาคารอาร์เอชบี เบอร์ฮาด กล่าวว่า ขณะนี้ธนาคารอยู่ระหว่างการศึกษาและเตรียมความพร้อมในการเข้าซื้อหุ้น หรือควบรวมกิจการกับธนาคารพาณิชย์ขนาดใหญ่ หรือขนาดกลางของไทย เพื่อขยายธุรกิจให้สอดคล้องกับแผนในอีก 2-3 ปีของธนาคาร ที่ต้องการขยายธุรกิจในอินโดนีเซีย สิงคโปร์ และไทย
นายเรนโซ่ กล่าวว่า สำหรับประเทศไทยได้ตั้งเป้าเพิ่มสินทรัพย์จาก 6,000 ล้านบาท ขึ้นเป็น 2-2.5 หมื่นล้านบาท ภายในปี 2557 โดยจะเน้นการทำธุรกิจในกลุ่มลูกค้าเอสเอ็มอีและธุรกิจขนาดใหญ่ โดยคาดว่าจะก้าวขึ้นมาเป็น 1 ใน 5 ของธนาคารที่ให้บริการเฉพาะด้านได้
“เราจะเน้นการเติบโตในตลาดที่มีความชำนาญก่อนคือ เอสเอ็มอีและสินเชื่อขนาดใหญ่ แต่ก็มีแผนจะขยายการเติบโตลงไปในธุรกิจรายย่อยด้วยการเข้าซื้อ หรือร่วมทุนกับธนาคารพาณิชย์ของไทย” นายเรนโซ่ กล่าว
นายเรนโซ่ กล่าวว่า สำหรับการควบรวมกิจการของธนาคารอาร์เอชบีกับธนาคารมาลายัน เบอร์ฮาด และธนาคารซีไอเอ็มบีในมาเลเซียนั้น ขณะนี้ยังอยู่ในขั้นตอนการเจรจารายละเอียดและยังไม่มีข้อสรุปที่ชัดเจน แต่เชื่อว่าเรื่องดังกล่าวจะไม่ส่งผลกระทบต่อแผนการขยายธุรกิจในประเทศไทย โดยธนาคารตั้งเป้าจะขยายสาขาในเมืองไทยเพิ่มขึ้นเป็น 3 แห่ง ภายใน 2-3 ปี หากไม่มีการร่วมทุนกับธนาคารพาณิชย์ไทย
ธนาคารอาร์เอชบีเป็นธนาคารขนาดใหญ่อันดับ 5 ของมาเลเซีย มีเครือข่ายมากกว่า 350 สาขา ใน 5 ประเทศ ได้แก่ มาเลเซีย บรูไน ไทย สิงคโปร์ และเวียดนาม สำหรับธุรกิจในไทยปัจจุบันมีสินทรัพย์รวม 6,120 ล้านบาท ปีที่ผ่านมามีผลกำไรหลังหักภาษี 71 ล้านบาท มีสินเชื่อ 2,510 ล้านบาท มีเงินฝากรวม 2,280 ล้านบาท 
น.ส.พิมพา ถาวรายุศม์ ผู้ช่วยผู้ว่าการ สายนโยบายสถาบันการเงิน ธนาคารแห่งประเทศไทย (ธปท.) กล่าวว่า ขณะนี้มีธนาคารต่างประเทศได้ขออนุญาตเพื่อเปิดสาขาในไทยจำนวนมาก เป็นผลมาจากภาวะเศรษฐกิจที่เติบโตได้ดีและแผนพัฒนาสถาบันการเงินระยะที่ 2 ที่ให้ธนาคารต่างชาติขยายสาขาได้เพื่อเพิ่มการแข่งขัน 
“ตอนนี้ยังมีแต่การขอเปิดสาขา ส่วนประเภทจะเข้าซื้อหรือควบรวมกิจการนั้นยังไม่เห็น” น.ส.พิมพา กล่าว